CELEX: 32022D0151
Language: et
Date: 2022-02-03 00:00:00
Title: Nõukogu otsus (ÜVJP) 2022/151, 3. veebruar 2022, mis käsitleb Euroopa Liidu meedet teatavate eriti kaitsetus olukorras olevate isikute Afganistanist evakueerimise toetamiseks

4.2.2022   
               
               
                  ET
               
               
                  Euroopa Liidu Teataja
               
               
                  L 25/11
               
            
         NÕUKOGU OTSUS (ÜVJP) 2022/151,
         3. veebruar 2022,
         mis käsitleb Euroopa Liidu meedet teatavate eriti kaitsetus olukorras olevate isikute Afganistanist evakueerimise toetamiseks
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 10. detsembril 2001 vastu ühismeetme 2001/875/ÜVJP, (1) millega nimetatakse ametisse Euroopa Liidu eriesindaja Afganistanis (edaspidi „ELi eriesindaja“). ELi eriesindaja volitusi pikendati mitu korda, viimati nõukogu otsusega (ÜVJP) 2017/289 (2) kuni 31. augustini 2017.
                  
               
                     (2)
                  
                  
                     Nõukogu võttis 30. mail 2007 vastu ühismeetme 2007/369/ÜVJP, (3) millega loodi Euroopa Liidu politseimissioon Afganistanis (EUPOL Afghanistan). EUPOL Afghanistani pikendati mitu korda, viimati nõukogu otsusega (ÜVJP) 2016/2040 (4) kuni 15. septembrini 2017.
                  
               
                     (3)
                  
                  
                     Taliban alustas 1. mail 2021 rünnakut ning järk-järgult langes tema kontrolli alla üha suurem arv Afganistani provintse. 15. augustil 2021 haarasid Talibani väed enda kontrolli alla Kabuli ja kukutasid põhiseadusliku valitsuse.
                  
               
                     (4)
                  
                  
                     Nõukogu märkis oma 31. augusti 2021. aasta avalduses olukorra kohta Afganistanis, et „meie kodanike evakueerimine ning Euroopa Liidu ja selle liikmesriikidega koostööd teinud Afganistani kodanike ja nende perekondade võimalikult ulatuslik evakueerimine on olnud prioriteetne tegevus ja seda jätkatakse.“
                  
               
                     (5)
                  
                  
                     Nõukogu märkis oma 15. septembri 2021. aasta järeldustes Afganistani kohta, et „… alates 2021. aasta augustist on rahvusvaheline üldsus, sealhulgas Euroopa Liit ja selle liikmesriigid, teinud äärmuslikes oludes ühiseid jõupingutusi, et evakueerida tuhandeid Euroopa Liidu kodanikke ja kolmandate riikide kodanikke, sealhulgas afgaane, kes töötasid diplomaatilistes esindustes, ja teisi afgaane, kes olid sattunud ohtu, kuna nad olid põhimõttekindlalt pühendunud meie ühistele väärtustele. See oli tõeline ELi solidaarsuse demonstratsioon.“
                  
               
                     (6)
                  
                  
                     Kõnealustes erandlikes oludes on Euroopa välisteenistus alates 1. juunist 2021 korraldanud ja juhtinud afgaanide evakueerimist, eelkõige nende, kes töötasid ELi eriesindaja või EUPOL Afghanistani heaks, ning muude liiduga koostööd teinud eriti kaitsetus olukorras olevate afgaanide ja nende ülalpeetavate lähedaste evakueerimist. Evakueerimine peaks 2022. aastal jätkuma. Euroopa välisteenistus koostas 1. oktoobri 2021. aasta seisuga kõnealuse evakueerimise nõuetele vastavate isikute loetelu. Euroopa välisteenistus võib seda ajakohastada.
                  
               
                     (7)
                  
                  
                     Kõnealust evakueerimist tuleks toetada operatiivmeetmega ühise välis- ja julgeolekupoliitika raames,
                  
               ON VASTU VÕTNUD KÄESOLEVA OTSUSE:
         
            Artikkel 1
            Eesmärgid ja kohaldamisala
            
               1.   Liit toetab ajavahemikul 1. juunist 2021 kuni 31. detsembrini 2022 järgmiste isikute evakueerimist Afganistanist:
               
                           a)
                        
                        
                           Afganistani nimetatud Euroopa Liidu eriesindaja (edaspidi „ELi eriesindaja“) endised töötajad;
                        
                     
                           b)
                        
                        
                           EUPOL Afghanistani endised töötajad;
                        
                     
                           c)
                        
                        
                           järgmised eriti kaitsetus olukorras olevad isikud:
                           
                                       —
                                    
                                    
                                       Afganistani poliitika- või julgeolekusektoris tegutsevad ametnikud või muud spetsialistid (näiteks kohtunikud, prokurörid, politseinikud, sõjaväelased ja ajakirjanikud), keda koolitati liidu poliitika raames või kes olid seotud selle rakendamisega;
                                    
                                 
                                       —
                                    
                                    
                                       EUPOL Afghanistani ja ELi eriesindaja endiste tarnijate töötajad ning
                                    
                                 
                                       —
                                    
                                    
                                       Kabulis asuva liidu delegatsiooni tarnijate töötajad, kes olid teenistuses ajavahemikul 16. augustist 2019 kuni 15. augustini 2021, ning
                                    
                                 
                     
                           d)
                        
                        
                           punktis a, b või c loetletud isikute ülalpeetavad abikaasad, lapsed, vanemad ja vallalised õed.
                        
                     
            
               2.   Lõikes 1 osutatud evakueerimist korraldab ja juhib Euroopa välisteenistus liidu välisasjade ja julgeolekupoliitika kõrge esindaja (edaspidi „kõrge esindaja“) juhtimisel.
            
            
               3.   Käesoleva otsuse rakendamise eest vastutab kõrge esindaja.
            
         
         
            Artikkel 2
            Rahastamiskord
            
               1.   Meetme rakendamise lähtesumma on 1 990 000 eurot.
            
            
               2.   Kõiki kulutusi hallatakse vastavalt liidu üldeelarve suhtes kohaldatavatele menetlustele ja reeglitele.
            
            
               3.   Järelevalvet lõikes 2 osutatud kulutuste nõuetekohase haldamise üle teeb komisjon. Sel eesmärgil sõlmib komisjon Euroopa välisteenistusega asjakohase lepingu.
            
         
         
            Artikkel 3
            Jõustumine ja kehtivusaeg
            Käesolev otsus jõustub selle vastuvõtmise päeval.
            Seda kohaldatakse alates 1. juunist 2021.
         
         
            Brüssel, 3. veebruar 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  Nõukogu 10. detsembri 2001. aasta ühismeede 2001/875/ÜVJP Euroopa Liidu eriesindaja ametisse määramiseks (EÜT L 326, 11.12.2001, lk 1).
         
            (2)  Nõukogu 17. veebruari 2017. aasta otsus (ÜVJP) 2017/289, millega muudetakse otsust (ÜVJP) 2015/2005, millega pikendatakse Afganistani nimetatud Euroopa Liidu eriesindaja volitusi (ELT L 42, 18.2.2017, lk 13).
         
            (3)  Nõukogu 30. mai 2007. aasta ühismeede 2007/369/ÜVJP Euroopa Liidu politseimissiooni kohta Afganistanis (EUPOL AFGHANISTAN) (ELT L 139, 31.5.2007, lk 33).
         
            (4)  Nõukogu 21. novembri 2016. aasta otsus (ÜVJP) 2016/2040, millega muudetakse otsust 2010/279/ÜVJP Euroopa Liidu politseimissiooni kohta Afganistanis (EUPOL AFGHANISTAN), et näha ette missiooni likvideerimine (ELT L 314, 22.11.2016, lk 20).